У претходном броју писали смо о, углавном функционишућем, политичком и правном систему Уједињеног Краљевства Велике Британије и Северне Ирске, у овим крајевима познатог као Енглеска. Поменута је подела власти на законодавну, извршну и судску, а и четврти елемент, медијска контрола. Није поменуто да је парламентарни систем у ствари дводома демократија („Ужичка недеља” и ја смо били критиковани због овог превида). Осим, дакле, доњег дома скупштине, „куће обичних” (eнгл. “House of Commons” ) постоји и горњи дом, “House of Lords”, „Дом Господара” пуним именом ”The Right Honourable the Lords Spiritual and Temporal of the United Kingdom of Great Britain and Northern Ireland in Parliament assembled” – „Пречасни господари, духовни и световни, Уједињеног Краљевства Велике Британије и Северне Ирске, у Скупштини опупљени”. У ранијим временима Горњи дом је имао равноправну улогу са Доњим домом, али је та улога временом смањена. Данас „Лордови” имају више саветодавну улогу, са правом вета на неке (или све?) законе. До пре неку годину „Лордови” су били и врховна судска власт.